Familienuus 397 - Oostelike Sinode van die NG Kerk
LAAT NUUS: Die SA Raad van Kerke help die staat om lokale vir die inentingsprogramme te vind. As julle gemeente se lokale beskikbaar is, moet julle my asseblief dadelik laat weet sodat ek die inligting vir die Algemene Sinode kan deurgee.
'n Geseënde Pinkstertyd jou toegewens! God gee sy Gees om ons aan die lewe, die bediening, die evangelie van Jesus Christus vas te maak. Mag jy met nuwe energie en 'n nuwe verbintenis aan hierdie Here jou dienswerk voortsit.
PIZZA-RINGSKUIERS – BESOEKE AAN ONS RINGE
Ons Sinodale Diensraad het vroeër reeds genoem dat ons – in die lig van die feit dat ons nog nie Sinodesitting kan hou nie – wil kuier saam met ons Ringe. Ons het nou die skedule kon saamstel. Die bedoeling is dat dit nie net vir die leraars is nie – ons sal graag ook van die leiers in die gemeentes wil ontmoet.
Ons fokus is op die ondersteuning van ons gemeentes in 'n moeilike tyd; om te luister na die aktuele sake wat in julle gemeenskap en gemeente voorop staan; om saam te besin oor die uitdagings en geleenthede vir kerkwees in die Covid-era en om verhoudinge met mekaar weer op te tel nadat die pandemie dit baie moeilik gemaak het om mekaar te kan sien.
Ons wil baie beslis veilig wees. Daarom noem ons dit ons Pizza-Ringskuiers. Ons eet pizza uit 'n boks, drink koffie, water of sap en help mekaar om veilig en gesond te kan wees.
'n Skrywe gaan Woensdag na al die gemeentes uit. Hier is solank die program:
8 Junie Ringe van Barberton en Lydenburg NG Kerk Nelspruit-Suid 10:00
9 Junie Ringe van Middelburg en Witbank NG Kerk Middelburg-Suid 10:00
30 Junie Ringe van Ermelo en Wakkerstroom NG Kerk Ermelo 10:00
1 Julie Ringe van Lyttelton, Silverpark, Pretoria-Garsfontein, Elarduspark en Pretoria-Faerie Glen NG Kerk Skuilkrans 10:00
Derde kwartaal Ring van Laeveld
Anru Liebenberg van Nelspruit en Manie Groenewald van Lyttelton-Oos het albei pa geword. Baie geluk!
Nati Stander van Witrivier het 'n beroep aangeneem na George Bergsig.
Die leeus staan al op hulle tone soos wat hulle uitkyk vir die predikante en hulle gesinne. [vir die Letaba-leeus wag daar egter diep teleurstelling – jy onthou dat ons konferensie vanjaar by Skukuza is…? Jy bel my nie Maandagmiddag vanaf Letaba en vra "waar is julle?" nie.]
Tersia stuur hierdie week die laaste korrespondensie uit. Sonder dit gaan jy nie in die Wildtuin kan inkom nie – én jy gaan nie 'n slaapplek hê nie… – en jy gaan 'n groot konferensie mis! Doen asseblief moeite om hierdie skrywe deeglik deur te lees. 'n Paar dinge gebeur bietjie anders as waaraan ons gewoond is – veral ons Maandagaand se kuier. Die besprekingsnommer op hierdie korrespondensie is jou toegangskaartjie tot die Wildtuin.
Baie dankie aan gemeentes wat dit vir 'n leraar moontlik maak om hierdie geleentheid by te woon. Ons beloof om hard te werk, baie te leer, geestelik te groei – en ook te rus en te kuier – én 'n paar foto's saam te bring om te wys dat ons regtig dáár was.
Kursusgangers wat die Strengthsfinder-toets nou of vroeër gedoen het, moet onthou om die verslag saam te bring.
Ons voorsitter, Dirkie van der Spuy, gee terugvoer oor die Sinodale Diensraad se vergadering van 12 Mei.
Witrivier is bekend vir hulle Bybelstudiereekse. Die nuutste een gaan oor die werk van die Heilige Gees. Dis die ideale opvolg vir Pinkster.
Bybel-Media se nuusbrief gee inligting oor hulle produkte.
Die kursus oor brugbediening word weer aangebied.
Excelsus bied die kursus "dink nuut oor jou bediening" aan vir leraars in die middel-fase van hulle bediening.